Jehan de Bourgoingne comte d’Estampes, seigneur de Dourdan: a nostre bien amé bailli d’Aucerre, ou son lieutenant et autres noz officiers illec qu’il appartiendra, salut. Il est venu à nostre congnoissance que dès long temps a les manans et habitans de ladicte ville d’Aucerre, eulx estant en assemblée généralle furent advertiz de plusieurs grans pertes et dommaiges advenus et qui advenoient de jour en jour ausdiz habitans et à la communauté d’icelle ville tant en perte d’artillerie et aultres habillemens de guerre qui avoient été achetez pour la garde, deffense et seurté d’icelle ville, dont en a été perdu la plus grant partie, comme des chartres, lettres, comptes, papiers et registres appartenans à ladicte ville, dont ils ont semblablement perdu grant partie; et ce qui en avoit et a été trouvé, parce qu’ilz avoient été mis en lieux rematicles, sont toutes caduques et effacées, tellement que à grant peine ou les peut lire. Et mesme eurent regard et advis ensemble lesd. manans et habitans qu’ils ne avoient lieu ne place propre où ils se peussent assembler pour besongner es affaires de ladite ville; mais convenoit et convient que pour ce faire ils alassent et voisent en lieux communs et publiques, comme en lieu sains, cloistres, chapitres et lieux estrangers; parquoy aussi le conseil de la justice, et les jurez d’icelle ville, lesquelx convenoit et convient souventeffois eulx assembler pour conseiller, discuter et appoinctier des procès de ladicte ville, desquels lesditz jurez ont la congnoissance; ne semblablement les gouverneurs de lad. ville n’avoient ne n’ont lieu ne place pour communiquer ensemble, se ce n’est en lieu commun ou en la taverne, qui n’est pas chose honneste, ne propice. Et avec ce que pour ce que en ladite ville se faisoient et font chacun an plusieurs belles festes et esbatemens tant des confrairies, comme de mariages et autres, lesquelles fêtes convenoit et convient faire esdiz lieux sains, qui n’estoit ne n’est aussi chose convenable; et pour plusieurs autres causes et besongnes, lesdiz manans et habitans assemblez comme dit est, pour obvier aux dommaiges et choses devant dictes, conclurent et ordonnerent d’un commun accord d’acheter une maison en ladicte ville, au prouffit d’icelle ville, et pour besongner de leursdites affaires, ou qui maison ne pouroit trouver, acheter une place pour y édiffier une maison propre pour ladicte ville. Et que combien que lesdiz manans et habitans en ladicte assemblée eussent advisée une place assise comme ou millieu d’icelle ville, et devant laquelle communement tout le conseil de ladicte ville et des plus notables d’icelle se tiennent plus souvent que en nul autre lieu, en laquelle place n’y avoit que vieilles masures en ruine; et qu’ils eussent conclud ensemble d’acheter icelle place, et que depuis fut de fait achetée de ceulx à qui lesdictes masures estoient pour édiffier leur dicte maison, et que ce fait eut esté appoinctié et conclud par lesdiz habitans que pour l’éédiffication d’icelle maison, icelle bien prougectée et compassée par gens en ce congnoissans, savoir prins chascun an sur les deniers communs et revenues des aides communes de laditte ville la somme de cent livres tournois, ou cent et cinquante livres, et que en ensuivant ladicte conclusion et appoinctement fait par lesdiz habitans sur ce que dit est, les rentes dont lesdictes places et masures estoient chargiées aient esté rachetées et ait esté commencié à édiffier et faire ladite maison en icelle place, et soit désjà le commancement assez haulcié et de belle démonstrance: ce nonobstant aucuns des habitans d’icelle ville, doubtant que icelle maison faicte par la manière dicte ne leur soit préjudiciable et dommageable pour leur marchandise et fait particulier prétendent d’empeschier et déstourner l’édiffication d’icelle maison. Laquelle chose a ésté, est et pourroit encores plus estre ou tres grant préjudice et dommaige de ladite ville d’Aucerre et de la chose publicque, comme on nous a rapporté, se par nous n’y estoit sur ce pourveu de remède convenable. Pourquoy nous, ces choses considérées, voullans tenir la main au bien publique, et que c’est chose bien honorable, propice et convenable d’avoir maison, lieu et place propre appartenant à ladite ville pour communiquer et besongner ensemble de leurs affaires, et faire toutes autres choses nécessaires et convenables pour le bien de ladicte ville, attendu mesmement que mon très redoubté seigneur et oncle, monseigneur le duc de Bourgoingne et nous, avons par cidevant donné et ottroié à ladicte ville la revenue et prouffit de la diminucion de la pinte des vins et blez venduz en icelle ville pour la revenue de ce employer et convertir es fortifficacions, emparemens et autres choses prouffitables, nécessaires et propices à ladicte ville, voulons et vous mandons expressement que s’il vous appert de ce que dit est, que en ce ayons aucun interest ou dommage et que ce soit pour le bien publicque d’icelle ville, vous en ce cas faites faire, parfaire et acomplir ladicte maison selon ce que déjà elle a esté et est commancée et progettée, et les deniers à ce ordonnez par chascun an, en contraingnant à ce faire tous ceulx qui pour ce seront à contraindre par toutes voies et manieres deues et raisonnables. Et en cas d’opposition, reffuz ou contredict, adjornez ou faites adjorner pardevant vous lesdiz contredisans ou reffusans pour dire les causes de leur opposition, reffuz ou contredict, procéder et aller avant en oultre selon raison, en faisant au surplus aux parties icelles oyes bon et brief droit. Car ainsi nous plait il estre fait, non obstant quelxconques lettres subretices impétrées ou à impétrer à ce contraires. Donné à Lille le XXVIIe jour de septembre, l’an de grace M CCCC LII. Par monseigneur le conte, maistre Oudart Chuperel et autres présens. Signé: Jehan de Cerisy.